

# Materiál na rokovanie

**Hospodárskej a sociálnej rady SR**

**dňa 10.10.2017**

**k bodu č. 1)**

**Stanovisko k návrhu štátneho rozpočtu a rozpočtu verejnej správy na roky 2018 až 2020**

**Všeobecne k návrhu:**

Návrh štátneho rozpočtu a rozpočtu verejnej správy na roky 2018 – 2020 je vypracovaný v súlade s § 14 ods. 3 zákona č. 523/2004 Z. z. o rozpočtových pravidlách verejnej správy. Zostavený je v súlade s platnou legislatívou na základe septembrovej prognózy makroekonomického vývoja a prognózy daňových a odvodových príjmov, so zapracovaním dopadov legislatívnych zmien, ktoré majú vplyv na zostavovanie rozpočtov verejnej správy a boli prerokované vládou SR.

Základným cieľom je ďalšie zlepšovanie rozpočtovej pozície verejnej správy (deficit verejnej správy je stanovený vo výške 0,83 % HDP na rok 2018, 0,10 % HDP na rok 2019 s vyrovnaným hospodárením v roku 2020), a dosiahnutie dlhodobej udržateľnosti verejných financií, pri znižovaní hrubého dlhu verejnej správy na úroveň 49,9 % k HDP v roku 2018.Na tejto bilancii sa budú pozitívne podieľať aj rozpočty miest a obcí, kde sa počíta s ich prebytkovým hospodárením na úrovni 170,1 mil. euro v roku 2018, pričom cielený schodok rozpočtu celej verejnej správy je programovaný na hodnotu -742,8 mil. eur. ZMOS víta, že vláda SR v predkladanom návrhu pokračuje v konsolidácii verejných financií v súlade s konsolidačnými požiadavkami Európskej komisie, aj keď došlo k čiastočnej úprave tempa konsolidácie oproti pôvodným zámerom. Napriek útlmu celkových verejných investícií, je štruktúra rastu pomerne vyvážená a postavená najmä na zvýšenej spotrebe domácností, k čomu prispieva najmä rast zamestnanosti spolu so zvyšujúcou sa nominálnou aj reálnou mzdou.

Predpokladá sa, že mestá a obce v rozpočte roku 2018 dosiahnu celkové príjmy vo výške   
4 596 970 233 eur a celkové výdavky v sume 4 306 834 941eur. Po odpočítaní príjmových a výdavkových finančných operácií sa predpokladajú príjmy v sume 4 256 970 233 eur a výdavky v sume 4 086 834 941eur. Prebytok v metodike ESA 2010 je vyčíslený vo výške 170 135 292 eur. Celkovépríjmy obcí v roku 2018 oproti rozpočtu verejnej správy na rok 2017 sú vyššie o 9,1 %. Daňové príjmy sa očakávajú v roku 2018 v objeme 2 496 978 tis. eur, ktoré obce získajú z výnosu dane z príjmov fyzických osôb (podiel 70 % z celkového výnosu DPFO), z výnosu dane z nehnuteľností, z výnosu daní za špecifické služby (ostatné miestne dane a poplatok za komunálne odpady), z výnosu dane z úhrad za dobývací priestor, zo sankcií uložených v daňovom konaní a iných daní. Z výnosov týchto daní bude zabezpečované financovanie samosprávnych pôsobností obcí, vrátane miezd zamestnancov.

Vývoj jednotlivých druhov daňových príjmov v rokoch 2018 až 2020 do rozpočtov obcí v porovnaní s rozpočtom verejnej správy, očakávanou skutočnosťou na rok 2017 a skutočnosťou za roky 2015 a 2016 je nasledovný:

|  |  |  |  |  |  |  |  |
| --- | --- | --- | --- | --- | --- | --- | --- |
| **tis. eur** | **2015 S** | **2016 S** | **2017 R** | **2017 OS** | **2018 N** | **2019 N** | **2020 N** |
| **Daňové príjmy obcí spolu** | **1 973 877** | **2 191 840** | **2 298 187** | **2 348 877** | **2 496 978** | **2 670 830** | **2 847 396** |
| z toho: prevod DPFO vrátane sankcií | 1 467 812 | 1 669 165 | 1 764 524 | 1 793 137 | 1 923 735 | 2 077 277 | 2 233 072 |
| daň z nehnuteľností | 324 053 | 336 359 | 337 477 | 359 021 | 365 169 | 372 107 | 379 549 |
| daň za špecifické služby | 181 460 | 185 751 | 195 684 | 196 221 | 207 576 | 220 948 | 234 277 |
| daň za dobývací priestor | 468 | 476 | 502 | 498 | 498 | 498 | 498 |
| Iné dane | 84 | 89 | 0 | 0 | 0 | 0 | 0 |

V rámci nedaňových príjmov sa uvažuje, že obce dosiahnu v roku 2018 sumu   
600 000 tis. eur. V prognózovanej sume nedaňových príjmov sa zohľadňuje najmä dosiahnutá skutočnosť v predchádzajúcom období. Transfery zo štátneho rozpočtu do rozpočtov obcí sa v roku 2018 očakávajú v celkovej sume 1 159 992 233 eur a v porovnaní s rozpočtom na rok 2017sa zvyšujú 19,6 %, pričom prevláda zvýšenie bežných transferov na školstvo predpokladá zvýšené tempo čerpania prostriedkov z fondov EÚ. V oblasti výdavkoch rozpočtov miest a obcí sa v roku 2018 vychádza z úrovne východísk rozpočtu verejnej správy na roky 2018 až 2020. Bežné výdavky sa v roku 2018 oproti roku 2017 rozpočtujú vyššie o 9,1 %.

**Pripomienky k návrhu:**

ZMOS akceptuje rozpočtové úsilie vlády SR a pokračovanie konsolidácie verejných financií na úroveň cieleného deficitu verejnej správy na úroveň -0,83 % k HDP v roku 2018 a vyrovnaného hospodárenia v roku 2020. Tento zámer je z pohľadu miest a obcí správnou a reálnou cestou v riadení verejných financií. Za pozitívum je z pohľadu ZMOS možné považovať tiež ďalšie znižovanie celkového dlhu verejnej správy pod hranicu 50%. HDP, čím sa znižuje riziko regulácie aj pre mestá a obce, vyplývajúce z ústavného zákona o rozpočtovej zodpovednosti. Na tomto výsledku by sa mali významnou mieru podieľať aj rozpočty miest a obcí, kde sa predpokladá ich **prebytkové hospodárenie 170,14 mil. eur v roku 2018, 174,21 mil. eur v roku 2019 a 159,3 mil. eur v roku 2019.**

Z pohľadu miestnej a regionálnej samosprávy za najdôležitejšie zmeny je možné považovať zmeny v zákone o dani z príjmov tým, že sa zavádza nezdaniteľná časť na kúpeľnú starostlivosť (služby spojené s kúpeľnou starostlivosťou) vo výške 50 eur na daňovníka a zavedenie daňového bonusu na hypotéky, ktorý sa stáva náhradou za štátny príspevok pre mladých. Ide o opatrenia, ktoré považuje ZMOS pri súčasnom systéme rozdelenia daní medzi štátom a samosprávou za nesystémové, znižujúce výnos dane pre samosprávy a zavádzané s rozporom so ZMOS.

Základnou prioritou ZMOS je aj naďalej zabezpečiť postupné zvyšovanie miery samofinancovania miest a obcí.

**Miera samofinancovania obcí (v tis. eur)**

|  |  |  |  |  |  |  |  |
| --- | --- | --- | --- | --- | --- | --- | --- |
| **Rok** | **2015** | **2016** | **2017 R** | **2017 OS** | **2018 N** | **2019 N** | **2020 N** |
| Vlastné príjmy obcí bez bežných transferov | 2 737 334 | 2 971 191,6 | 3 068 187, 0 | 3 118 877,0 | 3 256 978,0 | 3 430 830,0 | 3 607 396,0 |
| Bežné výdavky | 3 187 239 | 3 297 430,8 | 3 248 427,7 | 3 458 381,9 | 3 746 732,0 | 4 545 410,1 | 4 488 460,6 |
| **Podiel VP/BV** | **0,86** | **0,90** | **0,94** | **0,90** | **0,87** | **0,75** | **0,80** |

Podľa názoru ZMOS v návrhu rozpočtu verejnej správy na roky 2018 – 2020 sa miera samofinancovania nezvyšuje. Pripomienky ZMOS k návrhu rozpočtu verejnej správy na roky 2018 – 2020 prerokovala Rada ZMOS na svojom rokovaní dňa 21. septembra 2017. ZMOS očakáva, že rozpočet predložený na rokovanie vlády SR (NR SR) bude modifikovaný dopadmi navrhovaných ekonomických a sociálnych opatrení vlády SR, ako aj dopadmi priorít premietnutých v jednotlivých rozpočtových kapitolách. V tejto súvislosti **ZMOS žiada predložiť predpokladaný zoznam všetkých legislatívnych návrhov, ktoré budú mať dopady na rozpočtové hospodárenie miest a obcí v roku 2018 – 2020, vrátane dopadov mzdového vývoja.** Upozorňuje, že celkový výsledok hospodárenia (rozpočtový prebytok) miest a obcí môže byť ovplyvnený okrem očakávaných zmien v mzdovej oblasti (najmä v rokoch 2019 – 2020) aj dopadmi napr. opatrení pri zavádzaní 13.a 14. platu a ostatných opatrení ekonomického a sociálneho balíčka. K dnešnému dňu nie sú známe všetky návrhy legislatívnych zmien, ktoré bude prerokovávať vláda SR, resp. očakávajú sa zmeny v už prerokovaných návrhoch zákonov v NR SR (napr. prerušené rokovanie výboru pre financovanie a rozpočet k návrhu zákona 595/2003 Z. z. o dani z príjmu).

Za pozitívne je možné z pohľadu ZMOS považovať zvýšenie výšky **transferov do rozpočtov miest a obcí na prenesený výkon štátnej správy o 1,5 mil. eur (stavebný poriadok, bývanie a matriky),** zvýšenie prostriedkov na Oblastné organizácie cestovného ruchu z kapitoly MDV SR, ktoré opakovane uplatňovalo ZMOS na rokovaniach nielen s rezortmi, ale aj pri tvorbe a prerokovávaní rozpočtu na úrovni MF SR.

**Záver:**

Združenie miest a obcí Slovenska odporúča návrh štátneho rozpočtu a rozpočtu verejnej správy na roky 2018 – 2020 na ďalšie legislatívne konanie po akceptovaní pripomienky.

**Michal Sýkora**

**predseda ZMOS**